Koordinatės: 54°54′00″ š. pl. 23°55′45″ r. ilg.﻿ / ﻿54.90000°š. pl. 23.92917°r. ilg.﻿ / 54.90000; 23.92917

| Kauno apskrities viešoji biblioteka |
| --- |
|  |
|  |
| **Įkurta** | 1950 m. spalio 1 d. |
| **Vieta** | Kaunas, Radastų g. 2 |
| **Direktorė** | Edita Urbonavičienė |
| **Interneto svetainė** |  |

**Ąžuolyno biblioteka** yra įkvepianti žinių, kūrybos, darbų, kokybiško laisvalaikio ir atradimų erdvė. Įsikūrusi žaliausioje miesto vietoje – Mažajame ąžuolyne – kiekvienam lankytojui yra tarsi šviežio oro gūsis, padedantis kurti, pažinti, tobulėti.

Pavadinimų kaita
----------------

* 1950 m. Kauno srities biblioteka
* 1953 m. Kauno viešoji biblioteka
* 1980 m. Kauno viešoji Justo Paleckio biblioteka
* 1990 m. Kauno viešoji biblioteka
* 1995 m. Kauno apskrities viešoji biblioteka
* 2024 m. Ąžuolyno biblioteka

Istorija
--------

Biblioteka įkurta 1950 m. spalio 1 d. buvusiuose Prekybos, pramonės ir amatų rūmuose (K. Donelaičio g. 8; pastatyti 1938 m. architektas Vytautas Landsbergis-Žemkalnis). Pradinį 23 125 egzempliorių fondą sudarė spaudiniai, gauti iš Lietuvos nacionalinės M. Mažvydo bibliotekos, bibliotekų kolektoriaus, teisininko Augustino Janulaičio (13 646 egz.) ir profesoriaus Petro Šalčiaus asmeninės bibliotekos.

1962 m. bibliotekos fonduose saugota 577 tūkst. leidinių. 1964 m. įkurta Muzikos leidinių skaitykla, 1965 m. – Vaikų literatūros skyrius. 1966 m. spalio 1 d. atidarytas bibliotekos filialas rašytojo Balio Sruogos sodyboje (B. Sruogos g. 21). Čia veikia abonementas ir rašytojo memorialinė ekspozicija. 1970 m. biblioteka turėjo 2 mln. 44 tūkst. leidinių. 1980 m. bibliotekai suteiktas Justo Paleckio vardas. 1982 m. pradėta naujų bibliotekos rūmų statyba Mažajame Ąžuolyne (K. Petrausko, Parodos ir Radastų gatvių plote). Čia anksčiau buvo karuselės, apžvalgos ratas, šokių paviljonas. 1986 m. statant naujus rūmus Radastų gatvėje, atrakcionai buvo panaikinti. Panašiu metu įkurtas Meno leidinių skyrius. 1987 m. rugsėjo 3 d. atidaryti nauji rūmai Radastų g. 2 – anksčiau čia buvo Parodos kalne įkurtas Vytauto parkui priklausantis pramogų aikštynas, šokių paviljonas.

Nuo 1992 m. biblioteka palaiko ryšius su Norvegijos Vestfoldo grafystės bibliotekomis. 1993 m. birželio 1 d. Maironio lietuvių literatūros muziejui perduota rašytojo B. Sruogos sodyba ir memorialinė ekspozicija. Lapkričio mėn. Senuosiuose rūmuose pradėjo veikti Senų ir retų knygų muziejinė ekspozicija.

1996 m. birželio mėn. pagal sutartį su Miuncheno J. V. Gėtės institutu įkurta vokiškų leidinių skaitykla, pavadinta Johaneso Bobrovskio vardu. 2000 m. gegužės mėn. Europos Komiteto prie LRV iniciatyva įkurtas Kauno apskrities Europos informacijos centras. Pradėjo veikti Šveicariškų leidinių skaitykla.

Šalia bibliotekos 2004 m. atidengtas armėnų architektūros religinis paminklas chačkaras.

KAVB steigėja iki 2006 m. pabaigos buvo LR Kultūros ministerija. Nuo 2007 m. steigėjo funkcijos perduotos Kauno apskrities viršininko administracijai.

Nuo 2010 m. liepos 1 d. steigėjo teisės vėl perduotos Kultūros ministerijai.

2021 m. rudenį buvo pradėta bibliotekos rekonstrukcija. Norint iškraustyti knygas, buvo suformuota gyva žmonių grandinė nuo rekonstrukcijai uždaryto pastato Radastų g. 2 iki senųjų rūmų, K. Donelaičio g. 8. Grandinė išsivyniojo per Parodos kalno šaligatvį ir vieni kitiems į rankų į rankas perdavinėjo likusius leidinius, kuriuos būtina perkelti į kitas erdves tol, kol pagrindinis pastatas bus remontuojamas.

Vadovai
-------

* 1950–1975 m. Kazys Povilaitis
* 1975–1976 m. Jonas Baltušis
* 1976–1989 m. Antanas Pupienis
* 1989–2006 m. Alvydas Samėnas
* 2007–2018 m. Asta Naudžiūnienė
* Nuo 2019 m. Edita Urbonavičienė

Šaltiniai
---------

1. ↑  *Vadovas*, Kauno apskrities viešoji biblioteka. Nuoroda tikrinta 2020-11-07.
2. ↑  *Kauno apskrities viešoji biblioteka*. Visuotinė lietuvių enciklopedija, T. IX (Juocevičius-Khiva). – Vilnius: Mokslo ir enciklopedijų leidybos institutas, 2006. - 605-606 psl.
3. ↑  Rimantas Didžgalvis. Knyga „Kauno savasties ženklai". *Sudaryta Rimantė Tamoliūnienė*. – Kaunas, 2009. // psl. 108
4. ↑   Archyvuota kopija 2008-01-30 iš Wayback Machine projekto.
5. ↑  Pristatyta, kaip po rekonstrukcijos atrodys Kauno apskrities viešoji biblioteka
6. ↑  Originaliu būdu iškraustyta Kauno apskrities viešoji biblioteka

Nuorodos
--------

* Bibliotekos svetainė
* Elektroninis žinynas „Kaunas: datos ir faktai"
* Elektroninis žinynas „Žymūs Kauno žmonės: atminimo įamžinimas"
* „Kauno bažnyčios: miesto tapatumo kodas"